Anne Moilanen

Anne Moilanen (s. Suomussalmi) on suomalainen viestintäjohtaja, joka on työskennellyt pitkään toimittajana, päätoimittajana sekä ministerin erityisavustajana. Hän toimii Valtion taloudellisen tutkimuskeskus VATT:n viestintäjohtajana.. Aiemmin hän on toiminut myös VR Group Oyj:n talousviestintäpäällikkönä.. Moilanen on esiintynyt lukuisissa TV- ja radiokeskusteluissa, sekä Yleisradion ohjelmissa että MTV:llä Huomenta Suomen Pöllöraadissa.

Koulutus 
Moilanen on valmistunut filosofian maisteriksi Tampereen yliopistosta, jossa hän opiskeli teatterin ja draaman tutkimusta. Hän on opiskellut myös Tukholman yliopistossa ja Isossa-Britanniassa Oxfordin yliopistossa, jossa hän oli vuosina 2015–2016 Helsingin Sanomain Säätiön stipendiaattina.

Ura 
Ennen kokopäiväisiin viestintätehtäviin siirtymistään Moilanen oli mukana perustamassa mediayhtiö MustReadia, jossa hän työskenteli päätoimittajana , viestintäjohtajana ja yhtiön osakkaana 2017–2022. Aiemmin hän työskenteli Yleisradiossa, Helsingin Sanomissa, Annassa ja Ylioppilaslehdessä. Hän on työskennellyt myös freelance-toimittajana, Ilta-Sanomien, Imagen ja Seuran kolumnistina sekä Helsingin Sanomien teatterikriitikkona. Hän on juontanut Ylen uutislähetyksiä ja ollut kommentaattorina Jälkiviisaissa ja Pressiklubissa.

Moilanen työskenteli kulttuuri- ja urheiluministeri Paavo Arhinmäen erityisavustajana opetus- ja kulttuuriministeriössä lokakuusta 2012 huhtikuuhun 2014, jolloin Vasemmistoliiton ministerit erosivat hallituksesta. Moilasen vastuualueita ministerin esikunnassa olivat taide- ja kulttuuripolitiikka sekä viestintä.

Moilanen oli vuosina 2008–2012 Naisasialiitto Unionin kustantaman Tulva-lehden päätoimittaja. Vuonna 2009 Moilanen juonsi Yle Radio 1:llä feminististä Tulta munille! -keskusteluohjelmaa.

Tunnustukset 
Vuonna 2008 Moilanen valittiin Vuoden freelance-journalistiksi ja vuonna 2009 Vuoden kainuulaiseksi puhujaksi. Vuonna 2011 hänelle myönnettiin Naistoimittajien Juhlavuoden stipendi.

Lähteet 

Suomalaiset feministit
Suomalaiset toimittajat
Suomalaiset kolumnistit
Vuonna 1976 syntyneet
Elävät henkilöt
Erityisavustajat